《灉湖作》
唐代·赵冬曦

三湖返入两山间，畜作灉湖弯复弯。暑雨奔流潭正满，

微霜及潦水初还。水还波卷溪潭涸，绿草芊芊岸崭岝。

适来飞棹共回旋，已复扬鞭恣行乐。道旁耆老步跹跹，

楚言兹事不知年。试就湖边披草径，莫疑东海变桑田。

君讶今时尽陵陆，我看明岁更沦涟。来今自昔无终始，

人事回环常若是。应思阙下声华日，谁谓江潭旅游子。

初贞正喜固当然，往蹇来誉宜可俟。盈虚用舍轮舆旋，

勿学灵均远问天。

作者简介：赵冬曦，（677－750）[唐]定州鼓城（今河北晋县）人。进士。开元初，累迁中书舍人内供奉，国子祭酒。工正书，景云二年（七一一）褚庆文所撰唐胜业寺双弥勒像碑，为其所书。《唐书本传、金石录》。